Notum sit omnibus quod Arnulfus de Spinolio, concedente filio suo Richerio, necnon videntibus fratribus suis Rotberto, Herberto et Inmero atque laudantibus, dedit Sancte Marie Molismensi mansum unum alodii sui apud Spinolium in quo erat situm torcular Sancte Marie. Dedit et vineam unam que sita est prope furnum predicte ville cum uno servo Bovone nomine. Dimisit quoque, si quam habebat, querelam contra eandem ecclesiam, et omnes anteactas ex animo indulsit calumpnias. Hujus donationis testes sunt: ex ipsius parte predicti, Rotbertus, Herbertus et Inmerus frater ejus; ex parte vero Sancte Marie, Wido prepositus Tornodori, Walterius senescaldus, Bonus Amicus filius ejus, Walterius, Petrus de Beleon, Bernerius de Spinolio.